
A Goldschmidt2021 nemzetközi konferenciát online térben rendezték meg (https://2021.goldschmidt.info/), ahol a geokémia szakterület minden területe képviseltette magát összesen 14 fő témakör, azon belül 93 szekciót alkotva. A Föld minden területéről több ezer kutató mutatta be munkáját előadás vagy poszter formájában. Az előadás és poszter bemutatókat követően volt lehetőség kérdéseket feltenni az előadónak, azonban a szekciók végén a konferencia szervezők egy külön teret biztosítottak, ahol egy/másfél órában kötetlen szakmai beszélgetésre volt lehetőség az előadók és a hallgatóság között. 
A konferencián a PhD kutatásom egy részét mutattam be, amiben igyekszem meghatározni Kovászna területén történő szén-dioxid kigázosodás eredetét, és meghatározni annak felszín felé történő legvalószínűbb útvonalát. A kapott adatok alapján a szén-dioxid nagy mélységből (>40 km) származik és úgynevezett gyengeségi zónák, törésvonalak mentén vándorol a felszín felé. Munkám a TOPO-Transylvania nemzetközi projekt kutatáshoz kötődik, ami igyekszik megérteni a Vráncsa-zónában fellépő, földköpeny (70-170 km) mélységben kipattanó földrengéseket és a Délkeleti-Kárpátok fejlődéstörténetét. Végső célünk, hogy a kigázosodás segítségével létrehozzunk egy olyan terepi laboratóriumi rendszert, aminek segítségével lehetőségünk nyílik jövőbeli, pusztító földrengések előrejelzése.
Eredményeimet a Goldschmidt2021 konferencián poszter formájában mutattam be a „5jO2 - Measurements in volcanic gases and melt-fluid inclusions for understanding the link with magmatic and mantle processes” nevű szekcióban.  A poszter szekciót követően több elismert kutatóval (pl. az olasz Andrea Rizzo nemesgáz izotóp szakértővel) volt szerencsém hosszasan megvitatni eredményeimet és örültek, hogy a kutatásom társadalmi hasznossággal is bír. 

